ሁለተኛው የምርጥ ቡና ቅምሻ ውድድር ይፋ ተደረገ
ከሁለት ሺሕ በላይ ተወዳዳሪዎችን የሚያሳትፈው ሁለተኛው የምርጥ ቡና ቅምሻ ውድድር ይፋ ተደረገ፡፡ሁለተኛውን የምርጥ ቡና ቅምሻ ውድድር የኢትዮጵያ ቡና ላኪዎች ማኅበርና የኢትዮጵያ ቡናና ሻይ ባለሥልጣን በጋራ በመሆን፣ ሰኞ ታኅሳስ 12 ቀን 2013 ዓ.ም. በሰጡት ጋዜጣዊ መግለጫ ይፋ አድርገዋል፡፡ የቡናና ሻይ ባለሥልጣን ዋና ዳይሬክተር አዱኛ ደበሌ (ዶ/ር) ውድድሩን አስመልክተው እንደገለጹት፣ አርሶ አደሮችን ተጠቃሚ ለማድረግና የቡና ምርትን በዓለም አቀፍ ደረጃ ለማስተዋወቅ ውድድሩ ትልቅ አስተዋጽኦ ይኖረዋል፡፡ እ.ኤ.አ. የ2021 የምርጥ ቡና ቅምሻ ውድድር ዱካቸው ለታወቁ የቡና አምራቾች ክፍት ሲሆን ጅማ፣ ሐዋሳ፣ ድሬዳዋና ሌሎች ቡናዎችን አካባቢዎች በአሥር ቀናት ውስጥ የሚቀበሉ መሆኑን አዱኛ (ዶ/ር) አስታውቀዋል፡፡ ባለፈው ዓመት ለውድድሩ የሚሆን 1,462 ኩንታል የቡና ናሙና መቀበላቸውን አስታውሰው፣ ዘንድሮም አርሶ አደሮች የቡና ናሙና በተለመደው ሁኔታ እንዲያቀርቡ ዳይሬክተሩ ጥሪያቸውን አቅርበዋል፡፡ ለውድድሩ የሚቀርበው የቡና የናሙና መጠን ሦስት ኪሎ ግራም ነው፡፡ ለታጠበ ቡና ዝቅተኛው 336 ኪሎ ግራም፣ ከፍተኛ 1,722 ኪሎ ግራም፣ ለደረቅ ዝቅተኛው 288 ኪሎ ግራም፣ ከፍተኛው 1,476 ኪሎ መሆኑን የውድድሩ አስተባባሪ ወ/ሮ ቅድስት ሙሉጌታ ተናግረዋል፡፡ በውድድሩም በስሙ የተመዘገበ ማሳ ያለው የቡና አርሶ አደር ሁለት ዓይነት ናሙናዎች ማቅረብ እንደሚችል ወ/ሮ ቅድስት ገልጸዋል፡፡ ውድድሩም ጥብቅ ሒደቶችን በመከተል ሰባት ደረጃዎችን የሚያልፍ ሲሆን፣ በዓለም አቀፍ ደረጃ የመጨረሻ ዙር አሥር የቡና አምራቾች የሚቀሩ ይሆናሉ ተብሏል፡፡ አሸናፊ የሆኑ ከአንድ እስከ 30 የወጡ የቡና አምራቾች በዓለም አቀፍ ጨረታ በኢንተርኔት ሰኔ 14 ቀን 2013 ዓ.ም. ላይ የሚሸጡ መሆኑን ተገልጿል፡፡ ባለፈው ዓመት የኢትዮጵያ አሸናፊ ሐምሌ 17 ቀን 2012 ዓ.ም. በተካሄደው ጨረታ አንድ ኪሎ ግራም ቡና በ407 ዶላር መሸጡ ይታወሳል፡፡ 